**ELŐTERJESZTÉS**

Tiszavasvári Város Önkormányzata Képviselő-testületének

**2023. április 27-én** tartandó **rendes nyílt** ülésére

Az előterjesztés tárgya: **a hivatali helyiségen és a munkaidőn kívüli házasságkötés és bejegyzett élettársi kapcsolat létesítése esetén többletszolgáltatásért fizetendő díjakról szóló önkormányzati rendelet megalkotásáról**

Melléklet: -

A előterjesztés előadója: Dr. Kórik Zsuzsanna jegyző

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/7244-2/2023.

Az előterjesztést véleményező bizottságok a hatáskör megjelölésével:

|  |  |
| --- | --- |
| Bizottság | Hatáskör |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. melléklet 1.9. pontja |

Az ülésre meghívni javasolt szervek, személyek:

|  |  |  |
| --- | --- | --- |
|  |  |  |

Tiszavasvári, 2023. április 24.

**Krasznainé dr. Csikós Magdolna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**a hivatali helyiségen és a munkaidőn kívüli házasságkötés és bejegyzett élettársi kapcsolat létesítése esetén többletszolgáltatásért fizetendő díjakról szóló önkormányzati rendelet megalkotásáról**

**Tisztelt Képviselő-testület!**

2011. január 26. napjától hatályos a hivatali helyiségen és munkaidőn kívüli házasságkötés és bejegyzett élettársi kapcsolat létesítése esetén többletszolgáltatásért fizetendő díjakról szóló 3/2011 (I.24.) önkormányzati rendelet. Ezen rendeletben szerepel meghatározásként a munkaidőn kívüli házasságkötésekkor az anyakönyvvezető és a technikai személyzet számára meghatározott díj.

**I. A rendelet módosítása, új rendelet alkotása az alábbiak miatt válik szükségessé:**

A korábbi, jelenleg hatályban lévő rendelet 12 évvel ezelőtti, így időszerűvé válik annak aktualizálása, a megváltozott jogszabályi környezethez igazítása.

Javaslom az anyakönyvvezetői díj és a technikai személyzet díja emelését, arra tekintettel is, hogy az önkormányzat által megbízási díjak után fizetendő járulékköltség is megtérítésre kerüljön a házasulók részéről.

Így a korábbi 5000 Ft+ÁFA anyakönyvvezetői díj, és a 2500 Ft+ÁFA technikai személyzeti díj, járulékfizetéssel együtt bruttóban kerülne meghatározásra, 10.000 Ft és 5000 Ft összegben. A nettó összegek így a megbízási díjaknál kisebb mértékű emelkedést mutatnak, de több tényezőtől is függ azok konkrétuma.

Javaslom a rendeletben a kellékek és az egyes szolgáltatások utáni díjak meghatározását is, egységesen.

A Szabolcs-Szatmár-Bereg Vármegyei Kormányhivatallal előzetesen egyeztetésre került a rendelet tervezete. Javasolták, hogy a többletszolgáltatásokért fizetendő díjak egy összegben kerüljenek meghatározásra, mely tartalmazza a technikai személyzet díjait is járulékokkal.

***II. Jogszabályi környezet:***

**Az anyakönyvi eljárásról szóló 2010. évi I. törvény ad felhatalmazást a rendeletalkotásra jelen tárgykörben a következő szakaszaiban:**

***„19. §*** *(1) Ha a települési önkormányzat a házasság hivatali helyiségen kívüli megkötése, továbbá munkaidőn kívül történő házasságkötés esetén a többletszolgáltatás ellentételezéseként díjat kíván megállapítani, a szolgáltatásért a települési önkormányzat rendeletében meghatározott mértékű díjat kell fizetni.*

*(1a) Az anyakönyvvezető kizárólag akkor működik közre a házasság hivatali helyiségen kívüli megkötésében, továbbá a hivatali munkaidőn kívüli házasságkötésben, ha a házasulók a többletszolgáltatás ellentételezéseként megállapított díjat megfizették.*

*(2) A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett az önkormányzati rendeletben meghatározott mértékű díjazás illeti meg.*

***33. §*** *(1) Ha a települési önkormányzat a bejegyzett élettársi kapcsolat hivatali helyiségen kívüli, továbbá a munkaidőn kívül történő létesítése esetén a többletszolgáltatás ellentételezéseként díjat kíván megállapítani, a szolgáltatásért a települési önkormányzat rendeletében meghatározott mértékű díjat kell fizetni.*

*(1a) Az anyakönyvvezető kizárólag akkor működik közre az (1) bekezdés szerinti eljárásban, ha a többletszolgáltatás ellentételezéseként megállapított díjat megfizették.*

*(2) A hivatali munkaidőn kívül történő bejegyzett élettársi kapcsolat létesítésében közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett az önkormányzat rendeletében meghatározott mértékű díjazás illeti meg.*

***96. §*** *Felhatalmazást kap a települési önkormányzat, hogy*

*a) rendeletben határozza meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése engedélyezésének szabályait,*

*b) rendeletben állapíthassa meg a hivatali helyiségen kívüli, valamint a hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.”*

**III. A rendelet előzetes hatásvizsgálata:**

***A******jogalkotásról szóló 2010. évi CXXX****. törvény 17. § (1) bekezdése* a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján a rendelet hatályba lépésének a várható következményeiről – az előzetes hatásvizsgálat tükrében – az alábbi tájékoztatást adom:**

**1. A módosítás és az új rendelet megalkotásának valamennyi jelentősnek ítélt hatása, különösen:**

***1.1. társadalmi, gazdasági, költségvetési hatása:***

A módosításnak társadalmi, gazdasági, költségvetési hatásai jelentősek lehetnek, új szabályozások lépnek életbe. A **fizetendő díjak emelkedésének kedvezőtlen társadalmi fogadtatása,** a **bevételek növekedése várható**.

***1.2. A módosításnak gazdasági hatásával nem számolhatunk****.*

**1*.3.*** *A rendelet módosításának* ***költségvetési kihatása várható, az önkormányzat bevételei növekedhetnek.*** A fizetendő díjak emelése következtében az **önkormányzat ezen feladatra fordított kiadásai csökkenthetőek.**

***2.******A módosításnak környezeti és egészségügyi következményei:***

A környezeti és egészségügyi következmény jelen módosítással és rendeletalkotással érintett tárgyban **nem realizálható, nem vizsgálható.**

***3. Az adminisztratív terheket befolyásoló hatása:***

A tervezett módosítás értelmében az adminisztratív nem változnak.

***4. A jogszabály megalkotásának szükségessége, a jogalkotás elmaradásának várható következményei:***

Az anyakönyvi eljárásról szóló 2010. évi I. törvény alapján szabályozni szükséges a munkaidőn kívüli házasságkötések és élettársi kapcsolatok után fizetendő díjakat, különös tekintettel a közreműködő anyakönyvvezető és technikai személyzet díjazására. Így a módosítás elmaradása esetén a Szabolcs-Szatmár-Bereg Megyei Kormányhivatal törvényességi észrevétellel nem élhetne.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

A meglévő állományi létszámban a személyi, szervezeti, tárgyi feltételek adottak.

**IV. Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségessé teszik. Az indokolásban ismertetni kell a jogi szabályozás várható hatását is.**

**A rendelet-tervezethez az indokolás is elkészült.**

***Kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.***

Tiszavasvári, 2023. április 24.

**Dr. Kórik Zsuzsanna**

**jegyző**

**RENDELET TERVEZET**

**Tiszavasvári Város Önkormányzata Képviselő-testületének .../2023. (IV. 28.) önkormányzati rendelete**

**a hivatali helyiségen és a munkaidőn kívüli házasságkötés és bejegyzett élettársi kapcsolat létesítése esetén többletszolgáltatásért fizetendő díjakról**

Tiszavasvári Város Önkormányzatának képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, Magyarország Alaptörvénye 32. cikk (2) bekezdésében meghatározott feladatkörében eljárva a következőket rendeli el:

**1. §**

E rendelet alkalmazásában:

*1.* **hivatali munkaidő:** Tiszavasvári Polgármesteri Hivatal Szervezeti és Működési Szabályzatában meghatározott munkarend.

*2.* **egyes anyakönyvi események:** házasságkötés és bejegyzett élettársi kapcsolat létesítése.

**2. §**

A hivatali munkaidőn kívül egyes anyakönyvi események hivatali helyisége: Tiszavasvári Város Polgármesteri Hivatala 4440 Tiszavasvári, Városháza tér 4. szám, házasságkötő terem.

**3. §**

A hivatali munkaidőn kívül hivatali helyiségben tartott egyes anyakönyvi események megtartása esetén az önkormányzat részére a többletszolgáltatásért fizetendő díjat és – annak részeként – az anyakönyvvezetőt megillető díjat az 1. melléklet tartalmazza.

**4. §**

(1) Ez a rendelet 2023. június 1. napján lép hatályba.

(2) Hatályát veszti Tiszavasvári Város Önkormányzata képviselő-testületének 3/2011 (I.24.) önkormányzati rendelete.

*1. melléklet a .../2023. (II. 24.) önkormányzati rendelethez*

**Egyes anyakönyvi események után fizetendő díjak mértéke**

|  |  |
| --- | --- |
| A | B |
| **Az önkormányzat részére fizetendő többletszolgáltatási díj** | **Anyakönyvvezető közreműködésért fizetendő díj** |
| bruttó 12.700 Ft | bruttó 10.000 Ft |

**Általános indokolás**

Az anyakönyvi eljárásról szóló 2010. évi I. törvény alapján szabályozni szükséges a munkaidőn kívüli házasságkötések és élettársi kapcsolatok után fizetendő díjakat, különös tekintettel a közreműködő anyakönyvvezető és technikai személyzet díjazására.

A korábbi rendelet aktualizálása időszerűvé válik, a megváltozott jogszabályi környezethez igazítása érdekében is.

Az anyakönyvvezetői díj és a technikai személyzet díja emelése emelésre kerül.

Így a korábbi 5000 Ft+ÁFA anyakönyvvezetői díj, és a 2500 Ft+ÁFA technikai személyzeti díj, járulékfizetéssel együtt bruttóban kerül meghatározásra, 10.000 Ft és 5000 Ft összegben. A nettó összegek így a megbízási díjaknál kisebb mértékű emelkedést mutatnak, de több tényezőtől is függ azok konkrétuma.

A rendeletben a kellékek és az egyes szolgáltatások utáni díjak is meghatározásra kerülnek.

A technikai személyzet díja és a többletszolgáltatási díjak egységesen kerülnek meghatározásra egy összegben.