**ELŐTERJESZTÉS**

**Tiszavasvári Város Önkormányzata Képviselő-testületének**

**2023. április 27-én**

**tartandó rendes ülésére**

**Az előterjesztés tárgya: A temetőkről és a temetkezési tevékenységről szóló önkormányzati rendelet felülvizsgálatáról**

**Melléklet**: Sz-Sz-B Vármegyei Kormányhivatal szakmai konzultációs adatlapja, Sz-Sz-B Megyei Kereskedelmi és Iparkamara véleménye

**A napirend előterjesztője**: Dr. Kórik Zsuzsanna jegyző

**Az előterjesztést készítette**: Gazdagné dr. Tóth Marianna önkormányzati és jogi osztályvezető

**Az előterjesztés ügyiratszáma**: TPH/3273-…../2023.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | Szmsz 4. melléklet 1.30. pontja |
|  |  |

Az ülésre meghívni javasolt szervek, személyek:

|  |  |
| --- | --- |
| dr. Groncsák Andrea ügyvezető | Tiva-Szolg Kft.  groncsakandrea@gmail.com |
| Fülöp Adrián – Szorgalmatos Község polgármestere | pm@szorgalmatos.hu |

Egyéb megjegyzés:

……………………………………………………………………………………………………………………………………………………………………………………

Tiszavasvári, 2023. április 14.

**Gazdagné dr. Tóth Marianna**

**témafelelős**

**Tiszavasvári Város Jegyzőjétől**

4440 Tiszavasvári, Városháza tér 4. sz.

Tel.: 42/520–500 Fax.: 42/275–000 e–mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**- a Képviselő-testülethez -**

**A temetőkről és a temetkezési tevékenységekről szóló önkormányzati rendelet felülvizsgálatáról**

**Tisztelt Képviselő-testület!**

Tiszavasvári Város Önkormányzata Képviselő-testülete 4/2011. (II.15.) önkormányzati rendeletével (továbbiakban: temetőrendelet) megalkotta a temetőkről és a temetkezési tevékenységekről szóló rendeletét, melynek legutolsó módosítására 2022. novemberében került sor. A módosítás kizárólag a halott hűtő használat díjtételét érintette és 2023. január 1. napján lépett hatályba.

A Szabolcs-Szatmár-Bereg Vármegyei Kormányhivatal célellenőrzés keretében 2022-es évben valamennyi önkormányzat temetőrendeletét felülvizsgálta és szakmai konzultáció keretében felhívta a figyelmet a jogszabálysértő rendelkezésekre, hiányosságokra. Ennek eredményeként szükséges a temetőrendelet módosítása. Az alaprendelet elfogadásakor 2011-ben még nem volt hatályban a jogalkotásról és a jogszabályszerkesztésről szóló jogszabály, így most számos módosítás szükséges, ezért a könnyebb alkalmazhatóság és áttekinthetőség érdekében új rendelet megalkotását javaslom.

Az előterjesztés mellékletét képezi a Kormányhivatal szakmai konzultációs adatlapja, mely jogszabályi hivatkozásokkal alátámasztva részletesen tartalmazza a szükséges módosításokat és azok indokait, azonban a fontosabb pontokat az alábbiakban ismertetem:

A rendelet bevezető részét a jogszabályban meghatározott szövegezési mintáknak megfelelően kell módosítani. A nem eredeti jogalkotói hatáskörben megalkotni tervezett rendelet bevezető részében egyértelműen meg kell jelölni a jogszabály egyes rendelkezéseinek a megalkotásához szükséges valamennyi olyan felhatalmazó rendelkezést megállapító jogszabályi rendelkezést, amely alapján a rendeletet kiadják.

A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes. A temetőrendelet 11.§ (3) bekezdése jogszabályismétlést tartalmaz, így ennek törlése szükséges.

A temetőrendelet 6.§ (2)-(3) bekezdései tartalmazzák a temetési helyek méreteit: szélesség, hosszúság, mélység.

A temetőkről és a temetkezésről szóló 1999. évi XLIII. törvény végrehajtásáról szóló 145/1999. (X.1.) Korm. rendelet 10.§ (5) bekezdése szerint: A temetőben alkalmazott temetési helyek szélességi, hosszúsági méretét és az egymástól való távolságát szabályzatban kell előírni. Fentiek alapján a **temetési hely mélységét nem lehet önkormányzati rendeletben** **szabályozni,** ezért a mélységre vonatkozó rendelkezések törlésre kerülnek.

A temetőrendelet több helyen a Képviselő-testület Ügyrendi és Jogi Bizottságára hivatkozik, azonban ilyen megnevezésű bizottság nem működik. A képviselő-testületi szmsz-e (6/2022. (II.25.) rendelet 2.§ b) pont) értelmében Pénzügyi és Ügyrendi Bizottság működik, emiatt a bizottság nevének módosítása szükséges.

A temetőrendeletben a ravatalozó használatára vonatkozó szabályok rögzítésre kerültek.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 38.§ (1)-(2) bekezdései általános szabálysértési hatóságként a rendőrséget nevesíti. A temetőrendelet még tartalmaz szabálysértési rendelkezéseket, melyek hatályon kívül helyezése indokolt, tekintettel a jegyző általános szabálysértési hatósági jogkörének megszűnésére.

Az ÁFA összegének szabályozására a képviselő-testületnek nincs felhatalmazása, ebből a szempontból a mellékleteket felül kell vizsgálni, mivel az nevesíti az adott díj nettó összegét, az Áfát és a bruttó összeget is.

A lakosság és egyéb kötelezettek minél teljesebb tájékoztatása érdekében figyelembe kell venni a fogyasztóvédelemről szóló 1997. évi CLV. törvény 14.§ (5) bekezdését, mely szerint a szolgáltatás díjaként a fogyasztó által ténylegesen fizetendő, az általános forgalmi adót és egyéb kötelező terheket is tartalmazó árat kell feltüntetni. **A temetőrendeletben ezért egységesen bruttó értéken kell feltüntetni az egyes díjakat.**

A temetőrendelet 1. melléklete 2 pontjában meghatározott temetőfenntartási díj mértékének módosítása szükséges, valamint a temetőrendelet 2. mellékletének 1.-2. pontjaiban (elhunyt átvétele munkaidőben és elhunyt átvétele munkaidőn kívül) és a 10. pontjában (visszahantolás) foglaltak szabályozására a képviselő-testületnek nincs felhatalmazása, ezek törlése indokolt.

A Ttv. 40.§ (5) bekezdése szerint „A **települési önkormányzat képviselő-testülete**, fővárosban a közgyűlés a díj megállapításakor **kikéri a fogyasztók területileg illetékes érdek-képviseleti szerveinek véleményét**.”

Fenti előírásnak megfelelve a díjtétel módosító javaslat megküldésre került az Országos Fogyasztóvédelmi Egyesület Szabolcs-Szatmár-Bereg Megyei Szervezetének és a Sz-Sz-B Megyei Kereskedelmi és Iparkamarának. Ez utóbbi tudomásul vette a díjtétel módosító javaslatot. A Fogyasztóvédelmi Egyesület elnöke pedig jelezte, hogy jelenleg nem áll módjában a díjtételeket véleményezni Az Iparkamara véleménye jelen előterjesztés mellékletét képezi.

**A jogalkotásról szóló** **2010. évi CXXX. Tv.** 17. § (1) és (2) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményről a testületet tájékoztatni kell.

A hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**A fentiek alapján a temetőkről és a temetkezési tevékenységről szóló rendelet módosításáról - az előzetes hatásvizsgálata tükrében – az alábbi tájékoztatást adom:**

**1. A módosítás valamennyi jelentősnek ítélt hatása, különösen:**

**1.1. társadalmi hatása:**

Nem várható, a rendelet felülvizsgálatát a törvényességi jogkör gyakorló kezdeményezte, hogy az megfeleljen a hatályos jogszabályi rendelkezéseknek.

**1.2. gazdasági hatása:**

A módosításnak **gazdasági hatása** a temető üzemeltetését végző gazdasági társaságnál érvényesülhet, azonban jelentős negatív gazdasági hatása ott sem várható**.**

**1.3. költségvetési hatása:**

A módosításnak az önkormányzat költségvetésére nem várható hatása.

**2.** **A módosításnak környezeti és egészségügyi következményei:**

A környezeti és egészségügyi következmény jelen módosítással összefüggésben nem várható.

**3. Az adminisztratív terheket befolyásoló hatása:**

A módosítás éves szinten nem jelent többletfeladatot az önkormányzati ügyintézés előkészítő folyamatában.

**4. A jogszabály megalkotásának szükségessége, a jogalkotás elmaradásának várható következményei:**

A Szabolcs-Szatmár-Bereg Vármegyei Kormányhivatal törvényességi észrevételt tehetne.

**5. A jogszabály alkalmazásához szükséges személyi, szervezeti, tárgyi és pénzügyi feltételek:**

Az önkormányzatnál nem várható ilyen jellegű hatás.

**Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségesség teszik. Az indokolásban ismertetni kell a jogi szabályozás várható hatását is.**


Kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.


Tiszavasvári, 2023. április 14.


**dr. Kórik Zsuzsanna**


**jegyző**


előterjesztés 1. melléklete












előterjesztés 2. melléklete



**Tiszavasvári Város Önkormányzata Képviselő-testületének .../2023. (IV. 28.) önkormányzati rendelete**

**a temetőkről és a temetkezési tevékenységről**

Tiszavasvári Város Önkormányzata Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében, 40. § (2) –(3) bekezdésében, 41. § (3) bekezdésében, valamint 42. §-ában kapott felhatalmazás alapján az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX tv. 13. § (1) bekezdés 2. pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 6/2022.(II.25.) önkormányzati rendelet 4. melléklet 1.30. pontja által biztosított véleményezési jogkörében eljáró Pénzügyi és Ügyrendi Bizottság, valamint a temetőkről és a temetkezésekről szóló 1999. évi XLIII. tv. 40. § (5) bekezdésében biztosított véleményezési jogkörében illetékes Szabolcs-Szatmár-Bereg Megyei Kereskedelmi és Iparkamara véleményének kikérésével – a következőket rendeli el:

**1. Általános rendelkezések**

**1. §**

(1) A rendelet hatálya kiterjed Tiszavasvári Város közigazgatási területén működő köztemetőre.

(2) A városi köztemető helye: Tiszavasvári, Vörösvári úton található tiszavasvári 057 hrsz-ú temető, ravatalozó, üzlet, gazdasági épület megnevezésű ingatlan.

(3) A köztemetőt fenntartó önkormányzat a temető üzemeltetéséről kegyeleti közszolgáltatási szerződés alapján gondoskodik.

(4) A temetőnek és létesítményeinek mindenkor alkalmasnak kell lenni temetési tevékenység lebonyolítására. Ennek érdekében a temető üzemeltetője köteles a ravatalozó és a hűtőberendezés állandó, megfelelő üzemképes állapotban tartásáról gondoskodni.

(5) A temetkezési tevékenységhez kapcsolódó díjtételeket a rendelet 1. melléklete tartalmazza.

(6) A temetői létesítmények és az üzemeltető által biztosított szolgáltatások igénybevételéért a temetkezési szolgáltatók által fizetendő díjakat a rendelet 2. melléklete tartalmazza.

**2. A temető létesítményei**

**2. §**

(1) A temető működését az alábbi infrastrukturális feltételek biztosítják:

*a)* ravatalozó

*b)* közműhálózat

*ba)* úthálózat,

*bb)* ivóvízhálózat (vízvételi lehetőség kifolyóról, sírgondozáshoz szükséges vízhasználattal együtt

*bc)* villamosenergia

*c)* hulladékgyűjtő edényzet,

*d)* temetői kerítés

(2) A ravatalozó épületében, elkülönítetten boncoló-helyiségcsoport áll rendelkezésre, melyet a szükséges hatósági engedélyek beszerzése esetén igénybe lehet venni.

(3) Ravatalozni a köztemetőben csak az arra kijelölt helyen lehet. A ravatalozó kizárólag rendeltetési szerinti célra használható polgári szertartás szerinti vagy vallási közösség által végzett temetés, búcsúztatás során. A ravatalozó tisztántartásáról, a rendeltetésszerű használathoz szükséges feltételek biztosításáról az üzemeltető gondoskodik.

(4) A ravatalozót a temetés előtt legalább egy órával ki kell nyitni.

(5) A felravatalozott koporsót – az eltemettető kérésére – a búcsúztatás megkezdéséig nyitva lehet tartani, kivéve, ha jogszabály másként nem rendelkezik.

(6) A gépjárművek várakozására szolgáló hely a köztemető előtt biztosított.

**3. Temetés, temetési helyek**

**3. §**

A temetőkről és a temetkezésről szóló törvényben meghatározott sorrendtől eltérő temetésre az üzemeltető adhat engedélyt.

**4. §**

(1) A köztemetőt a tulajdonosnak – az üzemeltetővel előre egyeztetett módon - az alábbi temetési helyekre kell felosztania:

*a)* koporsós temetésre szolgáló sírhelytábla (parcellákra), ezen belül:

*aa)* gyermek sírhely (10 éven aluliak eltemetésére),

*ab)* egyes és kettős felnőtt sírhely,

*ac)* sírbolt táblákra

*b)* hamvasztásos temetés esetén urnahelyekre, ezen belül:

*ba)* urnafülke (kolombárium),

*bb)* urnasírhely helyekre

(2) A sírhelytáblákat folyószámmal ellátott sorokra, a sorokat pedig sorszámozott temetési helyekre (sírokra) kell felosztani. Ezen belül a sírbolt (kripta) helyet külön meg kell jelölni.

(3) A betelt sírhelytáblákat az utolsó temetés napjával le kell zárni. A lezárt sírhelytáblába – az erre vonatkozó szabályok szerint – csak rátemetéssel lehet temetkezni.

**4. A sírhelyek osztályozása**

**5. §**

(1) A sírhelyek osztályozása a következő:

*a)* a köztemető a főbejáratától kezdődően, a 36-os számú főútra merőleges főközlekedési úttól jobbra eső, a meglévő amerikai típusú sírokig tartó területen helyezkednek el az I. osztályú sírhelyek, továbbá ezen a területen találhatóak az I. osztályú urnahelyek,

*b)* a köztemetőnek a 36-os számú főútra merőleges főközlekedési útjától mért távolsága alapján

*ba)* II. osztályú sírhely: 0-15 méterig,

*bb)* III. osztályú sírhely: 15-30 méterig,

*bc)* IV. osztályú sírhely: 30 métertől

*c)* az a) pontban megjelölt területen kialakított urnahelyeken kívüli területen helyezhetőek el a II. osztályú urnahelyek.

(2) A temetési helyek méretei:

*a)* A sírhelyek méretei:

*aa)* egyszemélyes felnőtt sírhely 150 cm széles, 260 cm hosszú,

*ab)* kétszemélyes felnőtt sírhely 250 cm széles, 260 cm hosszú,

*ac)* gyermek sírhely 130 cm széles, 60 cm hosszú,

*b)* Urnahelyek méretei:

*ba)* urnafülke (belső méret) 30 cm\*30 cm,

*bb)* urnasírhely 60 cm széles, 80 cm hosszú,

*c)* egyszemélyes sírbolt 200 cm széles, 310 cm hosszú

*d)* urnasírbolt 60 cm széles, 80 cm hosszú

(3) A hant nélküli temetés céljára külön tábla szolgál.

(4) Felnőtt sírba, urnasírba és urnasírboltba elhelyezhető koporsók és urnák számát az üzemeltető határozza meg.

**5. A sírhelyek használati ideje**

**6. §**

(1) A városi köztemetőben a sírhelyek használati ideje:

*a)* sírhely 25 év,

*b)* sírbolt 60 év,

*c)* urnafülke, urnasírhely 10 év,

*d)* urnasírbolt 20 év,

(2) A használati idő valamennyi esetben –kérelemre – ugyanannyi időre meghosszabbítható, amennyiben az újraváltási díjat megfizetik.

**6. Díszsírhelyek**

**7. §**

(1) A díszsírhelyek a temető területén kijelölt sírhelyek, amelyeket Tiszavasvári Város Önkormányzata Képviselő-testülete örök temetkezési hely céljára adományoz. Az egyes sírhelyek adományozásáról átruházott hatáskörben a Képviselő-testület Pénzügyi és Jogi Bizottsága gondoskodik.

(2) Az adományozott díszsírok a köztemető fenntartásáig fennmaradnak. A temető átrendezése vagy megszűnése esetén a díszsírok áthelyezéséről a Képviselő-testület Pénzügyi és Jogi Bizottsága dönt.

(3) Az adományozott díszsírok síremlékeinek felállításáról esetenként a Képviselő-testület dönt.

**7. A temető fenntartásával kapcsolatos munkák**

**8. §**

(1) A temetési hely megjelölésére sírjel (síremlék) használható. A sírjel nem foglalhat el a temetési helynél magasabb területet.

(2) Díszsírhelyeken lévő síremlék gondozásáról, fenntartásáról – ha a hozzátartozók ezen kötelezettségüknek nem tesznek eleget – az önkormányzat a mindenkori üzemeltető útján gondoskodik.

(3) Sírboltot csak az általános építési szabályok betartásával, a temető üzemeltetőjével történt előzetes egyeztetést követően lehet építeni.

**9. §**

(1) A temetőben végzendő minden munkát be kell jelenteni a temető üzemeltetőjének, kivéve a sírok gondozását.

(2) Sírok ásását, betemetését és az ezzel járó egyéb munkálatokat csak temetési szolgáltató végezheti.

(3) A sírok gondozása csak a megváltott sírhely méretéig terjedhet. Amennyiben a sírhant területén kívül is növényzetet kíván a sír gondozója elhelyezni, azt minden esetben egyeztetnie kell a temető üzemeltetőjével.

(4) Fákat és cserjéket a sírbolthelyen és sírhelyen kívüli területen csak az üzemeltetővel történt előzetes egyeztetés után szabad ültetni. A 2 méter magasságot elérő, nem gondozott növényzetet a temető üzemeltetője eltávolíthatja és az eltávolítás költségeit a sír gondozására köteles személlyel megtéríttetheti.

**8. A temető üzemeltetési körébe tartozó feladatok**

**10. §**

(1) Tiszavasvári Város Önkormányzata és a temető üzemeltetője kegyeleti közszolgáltatási szerződésben rögzítik a temető üzemeltetéséhez kapcsolódó, szerződő feleket megillető jogokat, terhelő kötelezettségeket.

(2) A köztemetőn belül, annak üzemeltetője kizárólagosan jogosult, egyben köteles az elhunyt hűtésével kapcsolatos feladatok ellátását szolgáló berendezés üzemképességét, a feladat ellátáshoz szükséges szakszemélyzet folyamatos rendelkezésre állását biztosítani.

(3) Az üzemeletető köteles együttműködni az egyházakkal, temetkezésben érintett más szolgáltatókkal, hatóságokkal.

**9. A temető rendje**

**11. §**

(1) A temető nyitva tartását az üzemeltető - Tiszavasvári Város polgármestere jóváhagyásával – határozza meg.

(2) A temetőben a kegyeltgyakorlást, temetkezési szolgáltatási tevékenységet, egyéb – jogszabály által megengedett – vállalkozói tevékenységet a temető nyitvatartási idejében lehet végezni. Nyitvatartási időn kívüli időben a temetőüzemeltetési tevékenységen kívül más tevékenységet nem lehet végezni, illetve a temetőüzemeltetési tevékenységet végzőkön kívül más személy a temető területén nem tartózkodhat.

(3) A temető üzemeltetője a hulladék összegyűjtésére és tárolására szolgáló helyeket köteles kijelölni és a hulladék szakszerű elhelyezéséről, elszállításáról szükség szerint, de legalább hetente egyszer gondoskodni. Üzemeltető a temetőben keletkezett hulladék elszállítására közszolgáltatási szerződést köteles kötni, köteles továbbá a közszolgáltatást folyamatosan igénybe venni.

(4) A temető területére főszabályként a temető hátsó bejáratán keresztül lehet behajtani.

(5) A temetőben gyertyát, mécsest gyújtani legkésőbb a zárás előtt 1 órával szabad. A tűzveszély elhárításához szükséges intézkedéseket annak kell megtennie, aki a gyertyát vagy a mécsest gyújtotta.

(6) A síremlék fenntartásáról a sírjel (síremlék) felett rendelkezni jogosult köteles gondoskodni.

(7) Tizennégy éven aluli gyermek a temető területén csak felnőtt felügyelete mellett tartózkodhat.

**12. §**

Ez a rendelet a kihirdetését követő harmadik napon lép hatályba.

**13. §**

Hatályát veszti Tiszavasvári Város Önkormányzata Képviselő-testületének a temetőkről és a temetkezési tevékenységekről szóló 4/2011. (II.15.) önkormányzati rendelete.

Tiszavasvári, 2023. április 27.

**Szőke Zoltán Dr. Kórik Zsuzsanna**

**polgármester jegyző**

**A rendelet kihirdetve: 2023. április 28-án**

**Dr. Kórik Zsuzsanna**

**jegyző**

*1. melléklet a .../2023. (IV. 28.) önkormányzati rendelethez*

**A temetkezési tevékenységhez kapcsolódó díjtételekről**

1. Temetési hely megváltási díjak, újraváltás díja

|  |  |  |
| --- | --- | --- |
|  | **A** | **B** |
|  | **A városi köztemetőben a sírhelyek megváltási díjai** | **bruttó díj** |
| **1** | I. osztályú sírhely (sírbolt) (60 évre) | 95.890 Ft |
| **2** | II. osztályú sírhely (25 évre) | 40.825 Ft |
| **3** | III. osztályú sírhely (25 évre) | 30.250 Ft |
| **4** | IV. osztályú sírhely (25 évre) | 24.030 Ft |
| **5** | I. osztályú urnafülke, -sírhely (10 évre) | 40.450 Ft |
| **6** | I. osztályú urnasírbolt (20 évre) | 40.450 Ft |
| **7** | II. osztályú urnafülke, urnasírhely (10 év) | 6.045 Ft |
| **8** | II. osztályú urnasírbolt (20 év) | 6.045 Ft |
| **9** | **Koporsós rátemetés esetén a pótdíj mértéke** | |
| **10** | I. osztályú sírhely | 30.305 Ft |
| **11** | II. osztályú sírhely | 10.340 Ft |
| **12** | III. osztályú sírhely | 5.160 Ft |
| **13** | IV. osztályú sírhely | 2.125 Ft |
| **14** | **Urnás rátemetés esetén a pótdíj mértéke** | |
| **15** | II. osztályú sírhely | 5.160 Ft |
| **16** | III. osztályú sírhely | 2.755 Ft |
| **17** | IV. osztályú sírhely | 1.055 Ft |
| **18** | **A használati idő meghosszabbítása esetén az újraváltási díjak mértéke** | |
| **19** | I. osztályú sírhely (60 évre) | 25.400 Ft |
| **20** | II. osztályú koporsós temetési hely esetén (25 évre) | 25.400 Ft |
| **21** | III. osztályú koporsós temetési hely esetén (25 évre) | 22.860 Ft |
| **22** | IV. osztályú koporsós temetési hely esetén (25 évre) | 19.050 Ft |
| **23** | I. osztályú urnasírbolt (20 évre) | 12.700 Ft |
| **24** | II. osztályú urnasírbolt (20 évre) | 10.160 Ft |
| **25** | I. osztályú urnasírhely, urnafülke (10 évre) | 12.700 Ft |
| **26** | II. osztályú urnasírhely, urnafülke (10 évre) | 10.160 Ft |
| **27** | Az 1-26. számú sorokban meghatározott díjakat kell alkalmazni a sírboltokra is azzal, hogy a megváltás és az újraváltás időtartama 60 év, urnasírbolt esetén 20 év, urnasírhely, urnafülke esetén 10 év |  |
| **28** | Kettes sírhelyek esetén az alapdíjat kétszeres szorzóval kell megállapítani, illetve többes sírboltok esetén az alapdíjakat a sírhelyben elhelyezhető koporsók számával kell szorozni |  |

2. A temetőfenntartási hozzájárulás díja

|  |  |  |
| --- | --- | --- |
|  | **A** | **B bruttó díj** |
| **1** | temetőfenntartási hozzájárulás díja | 1.774 Ft/nap |

3. Temetői létesítmények, illetve az üzemeltető által biztosított szolgáltatások igénybevételéért fizetendő díj

|  |  |  |
| --- | --- | --- |
|  | **A** | **B bruttó díj** |
| **1** | ravatalozó használati díj | 45.135 Ft/temetés |
| **2** | halott hűtő használati díj | 6.350 Ft/ nap |

*2. melléklet a .../2023. (IV. 28.) önkormányzati rendelethez*

**A köztemetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjak**

|  |  |  |
| --- | --- | --- |
|  | **A** | **B** |
| **1** | halott hűtése | bruttó 2.159,-Ft/nap |
| **2** | ravatalozó használati díj | bruttó 29.210,-Ft |
| **3** | elhunyt temetőben erre a célra rendszeresített szállító járművön történő szállítása | bruttó 17.780,-Ft |
| **4** | urnaelhelyezés | bruttó 15.000,-Ft |
| **5** | sírásás | bruttó 35.000,-Ft |
| **6** | sírhely nyitás 1 személyes | bruttó 15.000,-Ft |
| **7** | sírhely nyitás 2 személyes | bruttó 20.000,-Ft |
| **8** | visszahantolás | bruttó 12.000,-Ft |

Általános indokolás

Tiszavasvári Város Önkormányzata Képviselő-testülete a temetőkről és a temetkezésről szóló 1999. évi XLIII. törvény 6.§ (4) bekezdésében, 40.§ (2) –(3) bekezdésében, 41.§ (3) bekezdésében, valamint 42.§-ában kapott felhatalmazás alapján az Alaptörvény 32. cikk (1) bekezdés a) pontjában, Magyarország helyi önkormányzatairól szóló 2011. évi CLXXXIX  tv. 13.§ (1) bekezdés 2. pontjában meghatározott feladatkörében eljárva alkotta meg a temetőkről és a temetkezési tevékenységről szóló rendeletét.

Részletes indokolás

**Az 1. §-hoz**

Általános rendelkezéseket határoz meg. A városi köztemető helye: Tiszavasvári, Vörösvári úton található tiszavasvári 057 hrsz-ú temető, ravatalozó, üzlet, gazdasági épület megnevezésű ingatlan. A köztemetőt fenntartó önkormányzat a temető üzemeltetéséről kegyeleti közszolgáltatási szerződés alapján gondoskodik, melyet a 100%-os önkormányzati tulajdonban álló Tiva-Szolg Nonprofit Kft.-vel kötött meg.

**A 2. §-hoz**

A temető létesítményeit határozza meg, valamint a ravatalozó használat szabályait rögzíti.

**A 3–6. §-hoz**

A temetési helyek, sírhelyek osztályozását, használati idejét határozza meg.

**A 7. §-hoz**

Díszsírhelyekre vonatkozó rendelkezéseket határoz meg.

**A 8–10. §-hoz**

A temető fenntartásával kapcsolatos és az temető üzemeltetési körbe tartozó feladatokat rögzíti.

**A 11. §-hoz**

A temető rendjével kapcsolatos előírásokat rögzíti.

**A 12. §-hoz és a 13. §-hoz**

Hatálybaléptető és hatályon kívül helyező rendelkezéseket rögzít